L'aprovació del Decret 63/2020, de 18 de juny, de la nova governança de l'emergència sanitària provocada per la COVID-19 i d'inici de l'etapa de la represa al territori de Catalunya, ha comportat la finalització de la fase III del Pla per a la desescalada de les mesures extraordinàries adoptades per fer front a la pandèmia que ha generat la COVID-19 a tot Catalunya.
En conseqüència, han quedat sense efecte a Catalunya les mesures extraordinàries derivades de la declaració de l'estat d'alarma i s'ha iniciat l'etapa de la represa en el marc de la crisi sanitària.
Subsisteix, però, la situació de crisi que va motivar a Catalunya l'activació del Pla d'actuació PROCICAT per a emergències associades a malalties transmissibles emergents amb potencial alt risc.
En aquest sentit, la recuperació de la vida social i econòmica obliga a deixar sense efectes algunes mesures adoptades en resposta a la crisi, però també a mantenir la vigència d'altres que siguin necessàries per donar resposta a la situació actual.
En aquest context, dins el marc de les competències del Departament de Treball, Afers Socials i Famílies, d'una banda, aquesta Resolució manté la vigència d'aquelles resolucions que han de continuar desplegant els seus efectes en el context actual, les quals s'han de completar amb els plans d'acció sectorials elaborats i aprovats en el marc del Pla d'actuació del PROCICAT per a emergències associades a malalties transmissibles emergents amb potencial alt risc, com a garantia d'una governança de l'emergència sanitària d'alt nivell tècnic i especialitzat que reforça l'autoritat sanitària i, de l'altra, deixa sense efecte una resolució per la qual es concreten les mesures organitzatives i de recursos humans excepcionals en l'àmbit de les residències i centres diürns d'atenció a gent gran, persones amb discapacitat i persones amb malaltia mental, així com en l'àmbit dels serveis d'ajuda a domicili.
Per tot el que s'ha exposat, a l'empara de les competències que m'atribueix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, així com la resta de les disposicions normatives aprovades amb motiu de l'emergència sanitària derivada de la COVID-19,
—1 Mantenir la vigència de resolucions de mesures en resposta a la crisi de la COVID-19.
Mentre es mantingui activat el Pla d'actuació del PROCICAT per a emergències associades a malalties transmissibles emergents amb potencial alt risc, es manté la vigència de les resolucions següents:
- Resolució TSF/758/2020, de 20 de març, per la qual es concreten les mesures organitzatives i de recursos humans excepcionals en l'àmbit de les residències i centres diürns d'atenció a gent gran, persones amb discapacitat i persones amb malaltia mental, així com en els serveis d'ajuda a domicili, en aplicació de la Resolució SLT/737/2020, de 13 de març, per la qual s'adopten mesures complementàries per a la prevenció i el control de la infecció pel SARS-CoV-2.
- Resolució TSF/759/2020, de 22 de març, per la qual es concreten les mesures de distància entre treballadors i treballadores i amb les persones usuàries amb les quals interactuen en els centres de treball.
- Resolució TSF/778/2020, de 25 de març, per la qual es concreten les mesures excepcionals organitzatives i de recursos humans en l'àmbit dels serveis socials del Sistema Català de Serveis Socials a causa de la crisi sanitària provocada per la COVID-19.
- Resolució TSF/1198/2020, de 2 de juny, per la qual s'adopten mesures extraordinàries destinades a les activitats d'educació en el lleure en què participen menors de 18 anys, per reduir riscos de propagació de la COVID-19.
—2 Pèrdua d'efectes de resolucions de mesures en resposta a la crisi de la COVID-19.
Es deixa sense efecte la Resolució TSF/1420/2020, de 17 de juny, per la qual es prorroga la vigència de la Resolució TSF/758/2020, de 20 de març, per la qual es concreten les mesures organitzatives i de recursos humans excepcionals en l'àmbit de les residències i centres diürns d'atenció a gent gran, persones amb discapacitat i persones amb malaltia mental, així com en els serveis d'ajuda a domicili, en aplicació de la Resolució SLT/737/2020, de 13 de març, per la qual s'adopten mesures complementàries per a la prevenció i el control de la infecció pel SARS-CoV-2.
—3 Les mesures que mantenen la seva vigència en virtut de l'apartat 1 d'aquesta Resolució s'han de completar, interpretar i aplicar amb adequació als plans d'acció sectorials elaborats i aprovats en el marc del Pla d'actuació del PROCICAT per a emergències associades a malalties transmissibles emergents amb potencial alt risc.
—4 Aquesta Resolució té efectes des del 21 de juny de 2020.
—5 Aquesta Resolució s'ha de publicar al Diari Oficial de la Generalitat de Catalunya.
Barcelona, 23 de juliol de 2020